Vruntlike vnde lefflike grote nw vnde alle tyd vorgeschreuen mit Gode. Mo&#x0364;ghe gi weten, leue nabers vnde besunderghen guden vrundes, ersamen borghermestere vnde radmanne der stad Reuell, dat ik hebbe vornomen, dat min swagher Knwt Posse hefft gheschreuen juwer ersamicheyt to vmme welke penninge summa, de eme syn werd Laurens Vridach eme schuldich is etc. Ik bidde jw vruntliken vnde rade jw, dat gi wol do&#x0364;n vnde helpen eme, dat vorbenomeden Knute so vele wedder vare alse he recht jnne is vmme de penninge summa, de he eme rechte vnde redeliken schuldich is. God vorbede dat it nicht en scheghe; so is dat vare, so mochte it so komen, dat it de vngulde, de des nicht ghenoten heuet. Ersamen, leuen borghermestere vnde rad to Reuell, Got de weet dat, dat ik jw dit schriue, dat do ik myt eynner guder meninge vnde achte, wante gi synnt de ghene, dar ik wil mede holden gude naberschopp vnde vruntschopp. Wat ik jw vnde juwen koppmannen vnde boden kan wesen to gude vnde bestande, dar sal juwe ersamicheyt my alltyd wol willich jnne vinden. Hyr vmme ramet dat beste in dessen vorbero&#x0364;rden saken also den ghemeynen koppmanne macht vppe licht. Wat juwer ersamycheyt leff is, do ik alle tijd gerne, de ik hyr mede beuele Gode almechtich to langhen tiden. Ghescreuen vppe Abo slot des midweken negest vor sunte Marien Magdalenen daghe vnder mynem jnghesegel anno Dominj etc. lxxxvj. Johan Ku&#x0364;le, houetman vppe Abo. Adress: Den ersamen wisen vnde wolduchtigen heren borghermesteren vnde radmannen der stad Reuell, mynen besundern guden vrunden, kome desse breff.